P9_TA(2022)0045

Овластяване на европейската младеж: трудовата заетост и социалното възстановяване след пандемията

Резолюция на Европейския парламент от 17 февруари 2022 г. относно овластяването на европейската младеж: заетост след пандемията и социално възстановяване (2021/2952(RSP))

(2022/C 342/18)

Европейският парламент,

— като взе предвид член 2, член 3 и член 5, параграф 3 от Договора за Европейския съюз,

— като взе предвид член 166 от Договора за функционирането на Европейския съюз,

— като взе предвид членове 14, 15, 32 и 34 от Хартата на основните права на Европейския съюз,

— като взе предвид Европейския стълб на социалните права, и по-специално принципи 1, 3 и 4,

— като взе предвид Конвенцията на ООН за правата на хората с увреждания и нейното влизане в сила на 21 януари 2011 г. в съответствие с Решение 2010/48/ЕО на Съвета от 26 ноември 2009 г. относно сключването от Европейската общност на Конвенцията на Организацията на обединените нации за правата на хората с увреждания, подписана и ратифицирана от ЕС и всички негови държави членки (1), и по-специално член 27 от нея относно работата и заетостта,

— като взе предвид своята резолюция от 17 април 2020 г. относно координирани действия на ЕС за борба с пандемията от COVID-19 и с последиците от нея (2),

— като взе предвид своята резолюция от 8 октомври 2020 г. относно гаранцията за младежта (3),

— като взе предвид своята резолюция от 10 февруари 2021 г. относно последствията от COVID-19 за младежта и спорта (4),

— като взе предвид своята резолюция от 20 май 2021 г. относно правото на информиране на Парламента във връзка с текущата оценка на националните планове за възстановяване и устойчивост (5),

— като взе предвид своята резолюция от 17 декември 2020 г. относно силна социална Европа за справедливи промени,

— като взе предвид своята резолюция от 10 октомври 2019 г. относно многогодишната финансова рамка за периода 2021 — 2027 г. и собствените ресурси: време е да се отговори на очакванията на гражданите (6),

— като взе предвид своята резолюция от 10 юни 2021 г. относно възгледите на Парламента за текущата оценка на националните планове за възстановяване и устойчивост, извършвана от Комисията и Съвета (7),

— като взе предвид своята резолюция от 29 април 2021 г. относно Европейската гаранция за децата (8),

— като взе предвид своята позиция от 8 юни 2021 г. относно позицията на Съвета на първо четене с оглед на приемането на регламент на Европейския парламент и на Съвета за създаване на Европейски социален фонд плюс (ЕСФ+) (9),

— като взе предвид Регламент (ЕС) 2021/241 на Европейския парламент и на Съвета от 12 февруари 2021 г. за създаване на Механизъм за възстановяване и устойчивост (10),

— като взе предвид доклада на Международната организация на труда от 21 октомври 2021 г., озаглавен „Младежка заетост по време на COVID-19“,

— като взе предвид доклада на Срещата на европейската младеж през 2021 г., озаглавен „Доклад за младежките идеи за Конференцията за бъдещето на Европа“,

— като взе предвид становището на Европейския икономически и социален комитет относно Европейската година на младежта (EYY) 2022 г.,

— като взе предвид доклада на Eurofound от 9 ноември 2021 г., озаглавен „Въздействие на COVID-19 върху младите хора в ЕС“,

— като взе предвид доклада на Европейския младежки форум от 17 юни 2021 г., озаглавен Beyond Lockdown: the „pandemic scar“ on young people (Отвъд ограничителните мерки: „белегът на пандемията“ върху младите хора) (11),

— като взе предвид резолюцията на Съвета на Европейския съюз и на представителите на правителствата на държавите членки, заседаващи в рамките на Съвета, относно обновена рамка за европейско сътрудничество по въпросите на младежта: Стратегията на Европейския съюз за младежта за периода 2019 — 2027 г. (12), по-специално частта относно европейските цели за младежта,

— като взе предвид доклада на Комисията от 12 октомври 2021 г. относно заетостта и социалното развитие в Европа, озаглавен „Към силна социална Европа след кризата с COVID-19: намаляване на различията и преодоляване на въздействието върху разпределението“,

— като взе предвид Препоръката на Съвета от 30 октомври 2020 г., озаглавена „Мост към работни места — укрепване на гаранцията за младежта“ (13),

— като взе предвид своята резолюция от 20 октомври 2021 г. относно положението на хората на изкуството и възстановяването на сектора на културата в ЕС (14),

— като взе предвид своята резолюция от 11 февруари 2021 г. относно съобщението на Комисията до Европейския парламент, Съвета, Европейския икономически и социален комитет и Комитета на регионите: Европейска програма за умения за постигане на устойчива конкурентоспособност, социална справедливост и издръжливост (15),

— с като взе предвид своята резолюция от 16 септември 2021 г. относно справедливи условия на труд, права и социална закрила за работещите през платформи — нови форми на заетост, свързани с развитието на цифровите технологии (16),

— като взе предвид доклада на Срещата на европейската младеж през 2021 г., озаглавен „Доклад за младежките идеи за Конференцията за бъдещето на Европа“,

— като взе предвид въпросите към Съвета и Комисията относно овластяването на европейската младеж: заетост след пандемията и социално възстановяване (O-000075 — B9-0002/2022 и O-000077 — B9-0003/2022),

— като взе предвид член 136, параграф 5 и член 132, параграф 2 от своя Правилник за дейността,

— като взе предвид предложението за резолюция, внесено от комисията по заетост и социални въпроси,

A. като има предвид, че пандемията от COVID-19 оказа опустошително въздействие върху свързаното със заетостта и социалното положение на младите хора в Европа, като възможностите за личностно развитие намаляха или временно бяха преустановени, равнището на заетост спадна и следователно броят на незаетите с работа, учене или обучение млади хора нарасна; като има предвид, че личните доходи на младите хора са намалели значително, а рискът от бедност и социално изключване се е увеличил; като има предвид, че шансовете им за бъдещо участие на пазара на труда са изложени на риск; като има предвид, че са необходими незабавни действия, за да се гарантират и подобрят бъдещето и благосъстоянието на младите хора; като има предвид, че процентът на младежката безработица е 15,9 % — 2,5 пъти по-висок от процента на общата безработица;

Б. като има предвид, че се очаква нивото на бедност да се увеличи като резултат от пандемията от COVID-19; като има предвид, че в държавите, които бяха особено силно засегнати по време на финансовата криза през 2007 — 2008 г., отново се наблюдава повишаване на младежката безработица над средното равнище; като има предвид, че жените, младите хора, възрастните хора, хората с увреждания и големите семейства са по-силно застрашени от тази тенденция; като има предвид, че икономическата прогноза на Комисията за есента на 2022 г. показва обещаващи цифри със спад в безработицата и очаквано възстановяване на пазарите на труда през 2022 г. до равнищата отпреди пандемията; като има предвид, че кризата продължава да засяга по-специално младите хора; като има предвид, че през първото тримесечие на 2021 г. броят на младите работници е намалял, както и като има предвид, че през 2022 г. и 2023 г. се очаква да бъдат създадени 3,4 милиона работни места (17) и ще бъде от съществено значение да се гарантира участието на младите хора в тези нови възможности за заетост; като има предвид, че понастоящем все по-голям брой млади хора разчитат на това да живеят в дома на родителите си, за да се защитят от бедност; като има предвид, че 29 % от домакинствата, в които съжителстват три поколения, са изложени на риск от бедност, а 13 % изпитват сериозни лишения;

В. като има предвид, че групите държави преди кризата с COVID-19 до голяма степен продължават да съществуват, включително по отношение на процента на незаетите с работа, учене или обучение;

Г. като има предвид, че през 2020 г. процентът на незаетите с работа, учене или обучение сред жените е средно 1,3 пъти по-висок, отколкото при мъжете; като има предвид, че разликата в равнищата на незаетите с работа, учене или обучение при жените и мъжете е особено висока в източноевропейските държави поради семейните отговорности; като има предвид, че вероятността за попадане в категорията на незаетите с работа, учене или обучение намалява все повече с повишаването на образователната степен; като има предвид, че в южните и средиземноморските държави делът на дълготрайно безработните лица и обезкуражените работници е по-висок в групата на незаетите с работа, учене или обучение;

Д. като има предвид, че младите хора са основата за устойчив икономически и социален просперитет за Европа и са ключов приоритет за ЕС, както се потвърждава от Европейската стратегия за младежта и засилената гаранция за младежта, и следователно заслужават приоритетни мерки за тяхната подкрепа, защита, насоки и приобщаване, както и създадени за тях възможности;

Е. като има предвид, че загубите на работни места в резултат на пандемията от COVID-19 бяха по-високи във възрастовата група 15 — 24 години, отколкото във възрастовата група 25 — 29 години, по-специално сред жените; като има предвид, че младите хора бяха особено засегнати от факта, че работното време беше намалено повече от заетостта като цяло; като има предвид, че броят на безработните отразява само малка част от загубените работни места по време на кризата с COVID-19, тъй като много млади хора, загубили своята работа, често не отговарят на условията за обезщетения при безработица или друг вид подпомагане на доходите;

Ж. като има предвид, че подобряването на гражданското участие на младите хора е цел на стратегията на ЕС за младежта (2019 — 2027 г.);

З. като има предвид, че процентът на нестандартна заетост е много висок сред младите хора, като 43,8 % от младите хора в ЕС извършват временна работа;

И. като има предвид, че през септември 2021 г. председателят г-жа Фон дер Лайен обяви предложение за определяне на 2022 г. за EYY, за да се помисли за перспективите на младите хора в Европа и да се постави акцент върху европейските, националните, регионалните и местните политики и законодателните предложения, които създават възможности за младите хора в целия ЕС; като има предвид, че това предложение следва да предостави истински и ефективен стимул за подобряване на условията на труд на младите хора в ЕС;

Й. като има предвид, че психичното здраве на младите хора се влоши значително по време на пандемията, като проблемите, свързани с психичното здраве, се удвоиха в няколко държави членки в сравнение с равнищата от преди кризата; като има предвид, че през пролетта на 2021 г. 64 % от младите хора във възрастовата група 18 — 34 години бяха изложени на риск от депресия отчасти вследствие на липсата на перспективи за заетост, образование и на финансови перспективи в дългосрочен план, както и в резултат на самота и социална изолация; като има предвид, че девет милиона юноши в Европа (на възраст 10 — 19 години) живеят с психични разстройства, като повече от половината от случаите са свързани с тревожност и депресия; като има предвид, че влошаването на психичното здраве може да бъде отдадено на прекъсването на достъпа до услуги в областта на психичното здраве и повишаването на работната натовареност, както и на кризата на пазара на труда, която засегна непропорционално младите хора; като има предвид, че 19 % от момчетата на възраст 15 — 19 години в ЕС страдат от психични разстройства, следвани от повече от 16 % от девойките на същата възраст; като има предвид, че самоубийствата са втората водеща причина за смърт сред младите хора в Европа;

К. като има предвид, че децата, които растат в условия на недостиг на ресурси и несигурна семейна среда, е по-вероятно да изпаднат в бедност и социално изключване с трайни последици за своето развитие и по-нататъшно съзряване, да нямат достъп до адекватни умения и да разполагат с ограничени възможности за заетост, което води до един порочен кръг на междупоколенческа бедност; като има предвид, че Съюзът може да играе ключова роля в цялостната борба срещу детската бедност и социалното изключване на децата; като има предвид, че целта на Европейската гаранция за децата е да предотвратява и да се бори с бедността и социалното изключване чрез гарантиране на свободен и ефективен достъп за децата в нужда до ключови услуги, например образование и грижи в ранна детска възраст, образователни и училищни дейности, здравеопазване, здравословно хранене и поне едно здравословно ястие през всеки учебен ден, както и подходящо жилищно настаняване;

Л. като има предвид, че публикувано през септември 2021 г. глобално проучване, ръководено от университета в Бат и проведено в 10 държави, показа, че почти 60 % от младите хора заявяват, че се чувстват много или изключително обезпокоени от извънредното положение по отношение на климата, като повече от 45 % от интервюираните посочват, че чувствата им по отношение на климата се отразяват на ежедневния им живот, а три четвърти заявяват, че считат бъдещето за плашещо; като има предвид, че 83 % изразяват съгласие, че не сме се погрижили за планетата, а 65 % считат, че правителствата не са оправдали надеждите на младите хора;

М. като има предвид, че гражданското участие предлага доказани ползи за благосъстоянието на хората чрез разширяване на социалната им мрежа, предоставяне на повече възможности за икономическа, социална и физическа активност и намаляване на риска от развиване на психични разстройства;

Н. като има предвид, че в контекста на последиците от пандемията цяло поколение млади хора на изкуството и работещи в сферата на културата ще изпитват затруднения да намерят мястото си в нашите общества; като има предвид, че хората на изкуството и работещите в сферата на културата и творчеството обикновено имат нетипични модели на работа и често им липсва подходяща социална закрила, особено в трансграничен контекст, което често води до изключването им от плащанията на пенсии, здравни грижи и обезщетения за безработица; като има предвид, че липсата на колективно договаряне за самостоятелно заетите хора на изкуството и за работещите в областта на културата и творчеството допълнително подкопава тяхната позиция на пазара на труда и води до липса на адекватна социална закрила;

О. като има предвид, че хората на изкуството и специалистите в областта на културата от малцинствени групи, включително жените, младите хора, представителите на етнически и географски малцинства, хората с уязвим социално-икономически произход, хората с увреждания и ЛГБТИК+ лицата, имат по-ограничен достъп до художествени и културни кариери и са най-силно засегнати от последиците от пандемията;

П. като има предвид, че Европейският социален фонд плюс (ЕФС+) е основният европейски фонд, който има за цел подобряване на достъпа на младите хора до заетост, насърчаване на равния достъп до и завършването на качествено и приобщаващо образование и обучение чрез общо и професионално образование и обучение до висше образование, включително чрез насърчаване на ученето през целия живот и улесняване на мобилността с учебна цел, както и чрез насърчаване на социалната интеграция на младите хора в риск от бедност и социално изключване, в т.ч. най-нуждаещите се млади хора;

Р. като има предвид, че основният елемент на NextGenerationEU — Механизмът за възстановяване и устойчивост (МВУ) — представлява инструмент на ЕС от историческо значение за подпомагане на държавите членки да смекчат икономическото и социалното въздействие на COVID-19 чрез реформи и инвестиции в шест стълба, един от които е посветен на реформите и инвестициите в децата и младите хора;

С. като има предвид, че трудовото и социалното приобщаване на младите хора се отнася до равния им достъп до качествена, стабилна и носеща приходи заетост, до достойно и финансово достъпно жилищно настаняване и подходящо хранене, качествени услуги на здравеопазване и профилактика, включително опазване на психичното здраве и минимални стандарти на цифрова инфраструктура; като има предвид, че инициативите за образование и развитие на умения, доброволчеството, качествените стажове и програмите за учене през целия живот са от съществено значение за гарантиране на равни възможности и достъп до пазарите на труда, като същевременно позволяват на младите хора да започнат своя живот в зряла възраст със сигурност;

Т. като има предвид, че предишната финансова криза показа, че ако на младите хора не бъдат осигурени качествени стажове и работни места — въз основа на писмени споразумения и достойни условия на труд, включително заплата, гарантираща жизнен минимум, професионални консултации, ориентиране и допълнително обучение — отново ще възникне висок риск те да бъдат принудени да приемат несигурни работни места, да напуснат страната си, за да си намерят работа, или да се запишат за образование или обучение, въпреки че всъщност търсят постоянна работа на пълно работно време;

У. като има предвид, че е известно, че инвестициите в младите хора, по-специално инвестициите със социално въздействие, оказват положително въздействие върху заетостта и участието на младите хора в обществото и водят до измерима социална и финансова възвръщаемост на инвестираните средства, насърчавайки икономическото развитие, като същевременно постигат социални цели; като има предвид, че съществуващите инструменти и механизми трябва да бъдат прилагани в еднаква степен, а новите инструменти следва да бъдат допълнително разгледани;

Ф. като има предвид, че политическите бариери в областта на труда и социалното приобщаване на младите хора могат да доведат до дублиране на разходите, ако координацията между държавите членки и съответните заинтересовани страни е в своето начало и няма постоянни структури, които могат да координират различните участници, да постигат максимален ефект, да гарантират, че няма пропуски в обхвата, и да насърчават иновациите;

Х. като има предвид, че съществуващите инициативи и политики, като например засилената гаранция за младежта, Европейският младежки диалог и Европейският корпус за солидарност, както и нови предложения, като например ALMA (Aim, Learn, Master, Achieve — стреми се, учи, овладей, постигай), трябва да достигнат до младите хора и да се справят с предизвикателствата, свързани с младежта, през 2022 г., като например младежката безработица; като има предвид, че тези инициативи и политики следва да включват активни и пасивни политики на пазара на труда, ефективен достъп до мерки за социално приобщаване и до социални, здравни и жилищни услуги за младите хора; като има предвид, че Европейският център за развитие на професионалното обучение заключи, че не всяко „чиракуване“ и възможности за обучение са с високо качество и че не всички „чираци“ имат право на заетост или права на социална закрила; като има предвид, че в своята резолюция от 8 октомври 2020 г. Парламентът изрази загриженост относно качеството на предложенията, предлагани в рамките на засилената гаранция за младежта, и подчерта, че стажовете и възможностите за работа, предоставяни в рамките на нови и съществуващи програми и инициативи, трябва да бъдат платени и ограничени по продължителност и количество, така че младите хора да не бъдат блокирани в безкрайни повтарящи се стажове и използвани като евтина или дори безплатна работна ръка без социална закрила и пенсионни права; като има предвид, че проучванията показват, че настоящото поколение млади хора намират първата си истинска работа в началото на тридесетте си години;

Ц. като има предвид, че непрекъснатото развитие на нови хоризонтални умения сред младите хора, като например цифрови умения, както и развитието на умения с икономически потенциал, като например екологосъобразни или предприемачески умения, е от ключово значение за един здрав, приобщаващ и ориентиран към бъдещето европейски пазар на труда, и следва да създаде достъп за всеки млад европеец до качествена заетост; като има предвид, че същото се отнася за професионалното образование, търговските и житейските умения; като има предвид, че 40 % от работодателите не могат да намерят хора с необходимите умения, за да запълнят своите свободни работни места; като има предвид, че ЕС трябва да преодолее всички форми на несъответствие между търсените и предлаганите умения, за да използва ефективно своя човешки капитал; като има предвид, че младежката безработица се е превърнала в сериозен икономически и обществен проблем в много държави на ЕС (18); като има предвид, че на всички следва да се предостави достъп до подходяща цифрова инфраструктура и обучение по цифрови умения, за да се преодолеят различията по отношение на цифровата грамотност сред младите хора и да се гарантират равни възможности за всички в образователната система и на пазара на труда; като има предвид, че за създаването на здравословен живот и равновесие между професионалния и личния живот за младите хора също толкова важни са и социалните умения като критично мислене, работа в екип и междукултурно общуване;

Ч. като има предвид, че участието на младите хора в работата с младежта, социалните движения, младежките организации и социалното предприемачество е от ключово значение за създаването на нови решения; като има предвид, че участието на частни субекти, дружества и стопанския сектор е необходимо, за да се подобри преходът от образование към пазара на труда и да се осигури непрекъснат достъп до обучение за повишаване на квалификацията и преквалификация и учене през целия живот за младите хора;

Ш. като има предвид, че дискриминацията срещу младите хора като цяло продължава да бъде проблем в ЕС, като млади жени и млади хора от уязвими групи често са изправени пред дискриминация на основата на техния пол, етнически произход (например роми), сексуална ориентация и идентичност, увреждане или неблагоприятен социално-икономически произход и са изложени на много по-голям риск от безработица, бедност сред работещите и социално изключване;

Щ. като има предвид, че младите хора в Европа и техните представители и организации, включително професионалните съюзи, са активни в организирането на пълноценно участие на младежите и в изготвянето на политически препоръки с решения за подобряване на трудовата и социалната интеграция, включително чрез участието им като част от Конференцията за бъдещето на Европа; като има предвид, че те трябва да се считат за основни партньори при съвместното създаване, изпълнението и оценяването на EYY и след това;

AA. като има предвид, че възможностите за заетост за много от горепосочените групи, особено за младите хора с увреждания и младежите, принадлежащи към ромските или пътуващите общности, са силно ограничени от трудности при достъпа до висококачественото образование, от което се нуждаят, за да бъдат подходящо подготвени за съвременния пазар на труда;

АБ. като има предвид, че младите хора са жизненоважен актив за възстановяването и развитието на всички региони на ЕС, по-специално на най-отдалечените региони; като има предвид, че в Майот половината от населението е на възраст под 18 години, докато във Френска Гвиана един от двама жители е на възраст под 25 години;

АВ. като има предвид, че през 2016 г. една трета от управителите на земеделски стопанства в ЕС са били на възраст 65 или повече години и едва 11 % от управителите на земеделски стопанства в ЕС са били млади земеделски стопани на възраст под 40 години;

АГ. като има предвид, че селскостопанският сектор и земеделските стопанства в ЕС представляват гръбнакът на нашата икономика; като има предвид, че за да се гарантира продоволствена сигурност и да се допринесе за екологичния преход, е от решаващо значение младите хора да бъдат привлечени в селското стопанство;

АД. като има предвид, че обезлюдяването на селските райони и масовото изселване на младите хора в градските райони показват, че е необходимо да се намерят решения и да се вземат предвид краткосрочни, средносрочни и дългосрочни стратегии за задържане на младите хора в селските райони;

АЕ. като има предвид, че на твърде много млади хора с увреждания се предлага работа само в защитени работни места, докато в някои държави членки не им се предлагат същите права на работници и на заплата като на хората на отворения пазар на труда;

АЖ. като има предвид, че в доклада за младежките идеи за Конференцията за бъдещето на Европа, изготвен по време на Срещата на европейската младеж през 2021 г. се стига до заключението, че: — младите хора изискват подкрепа с цел обучаване и оправомощаване на експерти по психично здраве в училищата; — безработицата сред младите хора следва да бъде приоритет за ЕС и неплатените стажове трябва да бъдат прекратени, независимо от образователния произход и социалния статус; младежките организации и работодателите следва да работят заедно, за да достигнат до потенциалните „преждевременно напускащи училище“ и да ги информирани за техните възможности; също така на държавите членки следва да се предостави помощ за организиране на чиракуване за търсещите убежище лица; — никой не бива да бъде изоставен в цифровия свят и всички поколения трябва да бъдат образовани да използват внимателно цифровото си присъствие; цифровата грамотност следва да бъде включена в учебните програми; — ЕС следва да разпредели повече финансиране, за да се даде възможност на всички млади европейци да участват в неформалното образование и да се създаде платформа за свързване на учителите и доставчиците на услуги, които могат да предоставят експертен опит по теми от значение за съвременния живот;

1. приветства факта, че председателят г-жа Фон дер Лайен определи 2022 г. за EYY; счита, че 2022 г. следва да предостави допълнителен стимул за правилното и цялостно изпълнение на европейската стратегия за младежта чрез амбициозни действия за справяне с предизвикателствата, пред които са изправени младите хора, по-специално поради отрицателните последици от продължаващата пандемия от COVID-19, и чрез конкретното прилагане на други съществуващи инструменти, например засилената гаранция за младежта за борба с безработицата и социалните последици от COVID-19; призовава Комисията и Съвета да гарантират, че всички политики, насочени към младите хора, са междусекторни и отчитат многообразието на младите хора в цяла Европа и предизвикателствата, пред които те са изправени; счита, че EYY следва да допринесе за цялостното изпълнение на принципи 1 и 3 на Европейския стълб на социалните права;

2. подчертава, че извънредното положение във връзка с COVID-19 вече доведе до загуба на работните места за много хора, и по-специално млади хора, които по-често се оказват на несигурно работно място, по-вероятно е да работят на временни договори или на непълно работно време и са без спестявания; във връзка с това приветства плановете на Комисията за укрепване на гаранцията за младежта и призовава Комисията и държавите членки да превърнат борбата с младежката безработица в приоритет;

3. отбелязва с голяма загриженост високото равнище на младежката безработица в редица държави членки и нестабилността на трудовите договори на младите работници, особено в сектори, които са засегнати сериозно от COVID-19; призовава за засилен инструмент за гаранция за младежта с цел намаляване на дълготрайната и младежката безработица с най-малко 50 % до 2030 г., който да включва и критерии за създаване на качествени работни места в съответствие с цел № 8 за устойчиво развитие от Програмата на ООН до 2030 г. за устойчиво развитие; счита, че е време засилената гаранция за младежта да стане задължителна и приобщаваща за всички държави членки, като бъдат включени активни мерки за осведомяване, насочени към дългосрочно неработещи, неучещи и необучаващи се лица и млади хора в неравностойно социално-икономическо положение, като например младите хора с увреждания, младите ЛГБТИК+ лица и младите хора от ромски произход;

4. приветства включването на психичното здраве като един от приоритетите в целите за младежта, както е посочено в рамките на EYY, и призовава Комисията да превърне и психичното здраве в приоритет в предстоящата стратегия на ЕС за полагане на грижи; подчертава, че трябва да се обърне внимание на връзката между социално-икономическите фактори като безработицата, жилищната несигурност, психичното здраве и благосъстояние, за да се гарантира цялостен и широкообхватен подход към психичното здраве на равнището на ЕС; подчертава, че несигурността относно бъдещето, включително въздействието на изменението на климата, има пагубно въздействие върху психичното здраве на младите хора; призовава следователно държавите членки да превърнат психичното здраве в неразделна част от социално-икономическото възстановяване на ЕС от пандемията и приоритет в областта на здравословните условия на труд, по-специално в образователната среда и в работната среда; призовава грижите за психичното здраве да станат достъпни и финансово достъпни за всички възрастови групи, по-специално за младите хора и децата, както и за преодоляване на неравнопоставеността в здравеопазването, като се предоставя подходяща подкрепа за уязвимите групи млади хора; призовава Комисията да проведе задълбочено проучване относно различните причини за психологическа болка сред младите хора в Европа;

5. подчертава жизненоважната роля, която младите хора трябва да играят в оформянето на политиките в областта на заетостта и социалните политики в Европа; приветства диалога на ЕС по въпросите на младежта и работата с младежта и младежките организации, които доближават ЕС до младите хора, при условие че процесите на участие на младежта биват последвани от конкретни инициативи от вземащите решения; насърчава популяризирането на принципа на съвместно управление при разработването на политики за младежта, съгласно който младите хора и представителите на младежта са включени в процеса на разработване; призовава Комисията да признае положителното въздействие на третия сектор, включително младежките организации, и възможностите за неформално и самостоятелно учене, които те предоставят чрез възможности като доброволческа дейност и участие на младежта, както и официално да признае знанията и уменията, придобити от младите хора чрез третия сектор, за да се помогне на младите хора да укрепят перспективите си на пазара на труда; насърчава признаването на гражданската ангажираност като ценен професионален опит в процеса на наемане на работа; призовава Комисията да обмисли подпомагането на проекта за европейските младежки столици като продължение на EYY; призовава Комисията и държавите членки, когато се предлагат нови инициативи във всички области на политиката, да вземат предвид клауза за младежта, в която се оценява въздействието на инициативите върху младите хора;

6. подчертава, че е необходимо държавите членки да продължат да инвестират достатъчно средства от ЕСФ+ в мерки за подкрепа на младежката заетост; подчертава, че следователно държавите членки трябва да заделят поне 15 % от своите средства по ЕСФ+ при споделено управление за целенасочени действия и структурни реформи за подкрепа на качествената заетост за младите хора; припомня необходимостта от обвързваща, по-ефективна и приобщаваща гаранция за младежта с ясна рамка за критерии за качество, която да осигурява платени стажове, чиракуване и практики за всички хора, които не са заети с работа, учене или обучение;

Инвестиране в младото поколение

7. призовава Комисията и Съвета да използват напълно и оптимално наличното финансиране в рамките на многогодишната финансова рамка за периода 2021 — 2027 г., без да се засягат вече създадените програми по ЕСФ+, вследствие на структурните проблеми във връзка с младежката безработица и бедността; припомня, че най-отдалечените региони са особено засегнати от тези проблеми и следователно се нуждаят от специална подкрепа; във връзка с това приветства наличието на средства по линия на МВУ за мерки, насочени към децата и младите хора, и очаква това да доведе до създаването на значителни възможности за младите хора в Европа; призовава за включване на социалните партньори и младежките организации в наблюдението и оценяването на националните планове за възстановяване и устойчивост; призовава държавите членки да гарантират, че Фондът за справедлив преход и ЕСФ+ подкрепят интегрирани планове на местно равнище за подпомагане на повишаването на квалификацията и преквалификацията, по-специално за най-уязвимите групи, засегнати от прехода;

8. призовава държавите членки да гарантират взаимно допълване между мерките по МВУ и други програми на ЕС, например Европейската гаранция за младежта, Европейската гаранция за децата и националните инвестиции и мерки за насърчаване на уменията, образованието, обучението и интегрирането на пазара на труда, в съответствие със собствените си потребности и специфични национални условия; призовава Комисията да продължи да наблюдава инвестициите и разходите по свързаните с младежта приоритети в рамките на Next GenerationEU, МВУ ЕСФ+ с активното участие на Парламента; припомня възможността, предоставена от компонента на InvestEU за социални инвестиции и умения, за генериране на инвестиции със социално въздействие; отбелязва повишаващото се внимание към концепцията за облигации за социално въздействие и договори за социални резултати, насочени към младите хора, като същевременно се включва и частният сектор в тяхното проектиране и изпълнение;

9. приветства увеличаването на подпомагането за млади земеделски стопани в следващата обща селскостопанска политика;

10. приветства разширяването на обхвата на засилената гаранция за младежта, така че да покрива възрастовата група 15 — 29 години; припомня, че засилената гаранция за младежта следва да осигурява реални възможности за заетост, а не стажове с ниско качество или безкрайно обучение;

Интеграция на младите хора на пазара на труда

11. отбелязва със загриженост, че гаранцията за младежта до момента не е постигнала напълно целите си, и призовава за засилени мерки, включително пълно използване на предоставените от ЕСФ+ възможности, за насърчаване на заетостта чрез активна намеса за интеграция на пазара на труда и създаването на устойчиви позиции за началото на кариерата, които гарантират това, че младите хора имат достъп до социална сигурност и справедливо възнаграждение; призовава Комисията да изиска от държавите членки да представят актуализирани схеми за засилена гаранция за младежта и да въведат рамка с ясни и обвързващи стандарти за качество за предоставяните предложения в рамките на инициативите с цел да се насърчат положителните и устойчиви резултати за младите хора и да бъде успешен преходът им към пазара на труда; призовава Комисията и държавите членки да насърчават дружествата да играят активна роля в засилената гаранция за младежта; припомня, че една от целите на ЕСФ+ е да насърчава балансирано участие на половете на пазара на труда чрез мерки, които, наред с другото, имат за цел да гарантират равни условия на труд, по-добро равновесие между професионалния и личния живот и достъп до грижи за децата, включително образование и грижи в ранна детска възраст; припомня освен това, че освен това ЕСФ+ следва да има за цел осигуряването на здравословна и подходящо адаптирана работна среда, за да се преодолеят здравните рискове, свързани с променящите се форми на заетост и нуждите на застаряващата работна сила;

12. припомня, че партньорствата със заинтересованите страни са ключов елемент на засилената гаранция за младежта, но че понастоящем не съществува официален орган или механизъм на равнището на ЕС за тяхното участие в наблюдението и прилагането на схемите по гаранцията за младежта; призовава Комисията да следи прилагането на схемите по засилената гаранция за младежта посредством Комитета по заетостта (EMCO) и редовно да докладва на EMCO относно изпълнението и резултатите от схемите по гаранцията за младежта, като информира Парламента; приканва Комисията да създаде работна група за прилагането на засилената гаранция за младежта, която да обединява съответните заинтересовани страни, включително гражданските партньори, младежките организации и социалните партньори, в работата на ЕМСО с цел улесняване на координацията и обмена на най-добри практики между ЕС и националните органи, заедно с гражданските партньори и младежките организации, както и да прави редовна оценка на нейното въздействие и да предлага препоръки за подобряване;

13. призовава държавите членки да гарантират, че публичните служби по заетостта (ПСЗ) работят с местните органи, сектора на образованието, младежките организации и частния сектор чрез Европейската мрежа на ПСЗ, за да насърчават качествената, стабилна и добре заплатена заетост и да засилват съобразена с нуждите подкрепа за обучение, търсене на работа и консултации за младите хора, и насърчава държавите членки да осигурят необходимото на ПСЗ, за да предоставят ресурси и обучение за запазване на психичното здраве въпреки несигурния икономически климат и в целия ход на предизвикателствата на търсенето на работа;

14. препоръчва да се засили акцентът върху заетостта на системите в областта на психичното здраве, по-специално като се подчертае положителният принос, който качествената заетост може да има за възстановяването на психичното здраве;

15. призовава държавите членки да улеснят достъпа на младите хора до платени, качествени и приобщаващи стажове и чиракуване; призовава за засилване на схемите за мониторинг, като се гарантира, че младите хора получават подходящ и качествен първоначален трудов опит, възможности за повишаване на квалификацията и нови умения или квалификации; осъжда практиката на неплатени стажове като форма на експлоатация на млади работници и нарушение на техните права и призовава Комисията и държавите членки, в сътрудничество с Парламента и при зачитане на принципа на субсидиарност, да предложат обща правна рамка за гарантиране на справедливо възнаграждение за стажовете и чиракуванията с цел избягване на практики на експлоатация; осъжда практиката на договори без задължения за определен брой часове и призовава държавите членки да предоставят подкрепа на работодателите, които осигуряват стажове и чиракуване за млади хора с увреждания;

16. призовава Комисията да преразгледа съществуващите европейски инструменти, като например Рамката за качество на стажовете и Европейската рамка за качествено и ефективно чиракуване, и да включи критерии за качество на предложенията за младите хора, включително принцип за справедливо възнаграждение за стажантите и практикантите, достъп до социална закрила, устойчива заетост и социални права;

Трудова мобилност и умения за бъдещето

17. призовава Комисията да гарантира, че новата инициатива ALMA подпомага младите хора, по-специално младите хора, които са незаети с работа, учене или обучение (NEET), при намирането на възможност за временен качествен трудов стаж в друга държава членка; подчертава, че програмата ALMA трябва да отговаря на стандарти за качество, спазващи трудовите права на младите хора, като например достойно възнаграждение, добри условия на труд и достъп до социална закрила;

18. подчертава, че цифровите умения са от съществено значение за младите хора и всички отрасли в 21-ви век, и приканва Комисията и държавите членки да обмислят разработването на постоянен, сертифициран и безплатен достъп за младите хора до онлайн и офлайн курсове за цифрови умения и грамотност на всички езици на ЕС в партньорство с публични субекти и частни дружества; призовава за създаването на пространства за обмен относно електронното обучение и електронното преподаване; настоява ЕС и държавите членки да разработят повече програми, като например eTwinning и Електронната платформа за учене на възрастни в Европа; отбелязва, че в много държави членки трябва да се преодолеят сериозни ограничения по отношение на достъпа до хардуер, помещения, подходящи обучаващи и адекватна цифрова инфраструктура; припомня следователно необходимостта от свързване на достъпа до онлайн курсове със засилените инициативи за справяне с недостатъците при достъпа до интернет и цифрови инструменти, за да може никой да не бъде изоставен, и настоява, че курсовете следва да бъдат разработени по достъпен начин, така че да се избегне изключването на младите хора с увреждания;

19. подчертава значението на развитието на екологосъобразни умения и качествени възможности за заетост в неутрална по отношение на климата, енергийно ефективна и кръгова икономика, особено в регионите, които са най-силно засегнати от екологичния преход, например тези, които са в много голяма степен зависими от селскостопанския сектор, и тези, които участват в борбата с изменението на климата, производството на енергия от възобновяеми източници, намаляването на въглеродните емисии, повишаването на енергийната ефективност, управлението на отпадъците и водите, подобряването на качеството на въздуха и възстановяването и опазването на биологичното разнообразие; призовава работодателите да осигурят повишаване на квалификацията и/или преквалификация на работната си сила и да подобрят осигуряването на по-ефективно чиракуване в съответствие с Европейската рамка за качествено и ефективно чиракуване;

20. приканва Комисията да предложи през 2022 г. нови инструменти и инициативи, насочени към развитие на младежкото предприемачество и социални инвестиции сред младите хора в плана за действие за социалната икономика;

21. изразява съжаление относно недостатъчната връзка между реформите и инвестициите в образованието и обучението с мерки, които гарантират приобщаването на младите хора към пазара на труда, особено на незаетите с работа, учене или обучение; насърчава гъвкави, приобщаващи, достъпни и отворени учебни пътеки чрез индивидуални сметки за обучение и микроквалификации за младите хора, специалистите, работещи с младежи, обучаващите и специалистите, включително чрез умения и компетентности, придобити посредством неформално образование и информално учене; подчертава, че укрепването на професионалното ориентиране от ранна възраст и подкрепата за равния достъп до информация и консултации за учащите се и възрастните учащи могат да помогнат на младите хора да изберат подходящи образователни и професионални пътеки, водещи до възможности за заетост, подходящи за тях;

22. отново призовава Комисията и Съвета да продължат да насърчават развитието на професионалното образование и обучение (ПОО) и да поощряват по-добре търговските умения, като работят за избягването на негативните представи за неформалното образование, които са широко разпространени в редица държави членки, чрез повишаване на привлекателността на ПОО посредством комуникационни и информационни кампании, посредством програми, центрове за търговски умения на младите хора, специални екосистеми за ПОО в местните общности, двойни образователни системи и дългосрочна мобилност за чираци; във връзка с това приветства инициативата за създаване на европейски центрове за високи постижения в областта на ПОО с цел осигуряване на висококачествени професионални умения и подкрепа на предприемачески дейности; призовава Комисията и държавите членки да създадат самостоятелно пространство за ПОО и европейски статут за чиракуване; отново посочва, че стажовете следва да бъдат част от образователното и професионалното развитие и следователно трябва да включват педагогическо измерение; подчертава колко е важно да се подобрят механизмите за трансгранично признаване на умения и квалификации и настоява за насърчаване и подкрепа за практики като солидарността между поколенията и наставничеството, за да се намалят неравенствата и да се гарантира подкрепа за младите хора;

23. насърчава добавянето на дейности, свързани с гражданско участие, към дейностите, които работодателите считат за полезни за личностното и професионалното развитие на служителите, по-специално на младите служители;

24. подчертава, че защитата на минималната работна заплата се е доказала като ефективно средство за преодоляване на бедността сред работещите; подчертава, че в някои държави членки младите работници на практика получават възнаграждение под законоустановената минимална работна заплата поради текущи различия, като така се продължава положение на структурна дискриминация въз основа възрастта; призовава държавите членки да гарантират равно третиране на младите хора на пазара на труда, включително по отношение на законоустановената минимална работна заплата, в предложението за директива относно адекватните минимални работни заплати в Европейския съюз (COM(2020)0682);

25. подчертава, че в много държави членки младите хора не могат да получат пълен достъп до схемите за минимален доход или са напълно изключени от тях поради критерии за допустимост, основани на възрастта; призовава Комисията и държавите членки да предприемат мерки за улесняване на достъпа на младите хора до тези схеми в предстоящата препоръка на Съвета относно минималния доход;

Борба с изключването на младите хора и предотвратяване на „изгубено“ поколение

26. призовава Комисията да разработи препоръка за гарантиране на това, че стажовете, чиракуването и назначенията на работа се считат за професионален опит и следователно предоставят достъп до социални придобивки; призовава за намаляване на минималния период на вноски, необходим за достъп до социални обезщетения; приветства инициативата на Комисията за създаване на експертна група на високо равнище, която да проучи бъдещето на социалната държава и основните предизвикателства, пред които са изправени младите хора при използването на социална закрила;

27. призовава Комисията да проучи осъществимостта на сливането на съществуващите платформи на Европейския младежки портал, Европейския паспорт на уменията (Европас) и Европейския портал за професионална мобилност (EURES) в единно цифрово пространство с цел предоставяне на информация и възможности на всички млади европейци относно обучение, работни места, стажове, предложения за професионално образование и обучение, финансова помощ, програми за мобилност, консултации относно започването на стопанска дейност, програми за наставничество, схеми за доброволчество, права, свързани с европейското гражданство, достъп до култура и др.; предлага единната платформа да централизира приложенията за различни предложения и програми и да предоставя препратки към всички възможности, които ЕС предлага на младите европейци в зависимост от тяхното лично положение; приветства създаването на обслужване на едно гише в редица държави членки и подкрепя такова обединяване на офлайн услуги, което е от решаващо значение за достигането до бенефициерите и за това да им се предоставят насоки и помощ, и подкрепя създаването на такова обслужване във всички държави членки, в различни градове, с цел да се достигне до най-уязвимите групи млади хора;

28. призовава Комисията да гарантира, че новата инициатива ALMA помага на младите хора, по-специално на незаетите с работа, учене или обучение, да получат достъп до социално приобщаване и приобщаване към пазара на труда в рамките на своите държави на произход, като намерят качествена временна работа и квалификационен стаж, който зачита стандартите за качество в подкрепа на правата на младите хора в друга държава членка, като справедливо възнаграждение и достъп до социална закрила; подчертава, че съпровождането и предлагането на насоки на младите хора преди, по време на и след участието в програмата е от ключово значение; подчертава, че ALMA трябва да насърчава реалната мобилност и програмите за развитие на качествени умения, професионалното обучение или заетостта за всички участници, включително младите хора с увреждания или младите хора в неравностойно положение, и трябва да включва стратегия за приобщаване, разработена с приноса на организациите на гражданското общество и социалните партньори, за да се гарантира равен достъп, да се предотврати дискриминацията и да се преодолеят пречките, които биха могли да възникнат, както и за да не се превърне ALMA в инструмент, създаващ несигурни условия на заетост за младите хора; отбелязва, че следва да се предостави подкрепа на националните ПСЗ за изпълнението на тази инициатива посредством бюджетния ред по ЕСФ+ в координация с частни и публични партньори и при създаване на полезни взаимодействия с европейското пространство за образование; настоятелно призовава Комисията да гарантира добавената стойност на ALMA в допълнение към съществуващите възможности по линия на програмата „Еразъм+“ и Европейския корпус за солидарност и да гарантира, че виртуалното учене и сътрудничество продължават да бъдат съчетавани с физическа мобилност по линия на ЕСФ+; призовава Комисията да оцени дали ALMA може да бъде включена като един от компонентите за мобилност на засилената гаранция за младежта;

29. счита, че благосъстоянието на младите хора е споделена отговорност на публичните и частните участници; призовава Комисията и държавите членки да работят с европейските и националните работодатели за прилагане на препоръките относно корпоративната социална отговорност (КСО), за да се помогне на уязвимите млади хора и да се включат разпоредби за младежта в бъдещите инициативи във връзка с КСО;

30. припомня факта, че младите жени са изложени на повишен риск от дискриминация на работното място ( 19 ) , влошен от междусекторни неравенства, безработица, това да бъдат самотен родител и да полагат неформални дългосрочни грижи, което често ги изключва от работната сила или може да ги държи под прага на бедността; призовава Съвета и Комисията да разгледат ориентировъчни минимални цели за подпомагане и специални схеми за помощ за млади жени, изложени на риск, в инициативите в областта на младежта и заетостта от 2022 г. нататък; призовава Комисията да работи с държавите членки за интегриране на националните планове за действие във връзка с гаранцията за децата с мерки за трудова интеграция на национално, регионално и местно равнище в подкрепа на младите самотни родители;

31. отново подчертава значението на достъпа до достойно и финансово достъпно жилищно настаняване и персонализирани социални услуги за младите хора, по-специално за онези от тях, принадлежащи към уязвими групи, включително младите хора с увреждания и тези от големи семейства; изисква от Комисията да работи с държавите членки по въпросите на жилищното настаняване на първо място за младежки програми, допълнени от услуги в областта на заетостта, социалната и здравната подкрепа; подчертава значението на частните и публичните инвестиции в социална инфраструктура за младите хора; приветства стартираната от Комисията европейска платформа за борба с бездомничеството и нейната крайна цел да сложи край на бездомничеството до 2030 г. и потенциала, който тя представлява за младите хора; призовава държавите членки и Комисията да предприемат мерки и да прилагат програми за млади хора, които са навършили 18 години и са изложени на риск от бездомничество, особено за уязвими групи като бездомните ЛГБТИК+ лица; призовава Комисията и държавите членки да гарантират, че засилената гаранция за младежта допринася за преодоляване на бездомничеството сред младежите, което се увеличава в много държави от ЕС;

32. насърчава Комисията да отстрани основните пречки, които не позволяват на младите хора да започнат да се занимават със селско стопанство, като например достъп до земя, финансиране, знания и иновации;

33. отбелязва със загриженост влошаването на условията за младите хора като цяло и в частност за много уязвими млади хора, които вече страдат от дългосрочна безработица и социално изключване, като например младите роми, младите хора с увреждания, младите членове на общностите на ЛГБТИК+ и младите мигранти, и призовава за координиран подход при създаването и предлагането на възможности за тях по отношение на социалното приобщаване в рамките на засилената гаранция за младежта, ЕСФ+ и Механизма за възстановяване и устойчивост;

34. призовава европейските институции и държавите членки да гарантират недискриминационно формулиране на всички политики, насочени към младите хора, като се вземат под внимание многообразието на младите хора в Европа и предизвикателствата, пред те които са изправени;

o

o o

35. възлага на своя председател да предаде настоящата резолюция на Съвета и на Комисията.

(1) ОВ L 23, 27.1.2010 г., стр. 35.

(2) ОВ C 316, 6.8.2021 г., стр. 2.

(3) ОВ C 395, 29.9.2021 г., стр. 101.

(4) ОВ C 465, 17.11.2021 г., стр. 82.

(5) ОВ C 15, 12.1.2022 г., стр. 184.

(6) ОВ C 202, 28.5.2021 г., стр. 31.

(7) ОВ C 67, 8.2.2022 г., стр. 90.

(8) ОВ C 506, 15.12.2021 г., стр. 94.

(9) ОВ C 67, 8.2.2022 г., стр. 186.

(10) ОВ L 57, 18.2.2021 г., стр. 17.

(11) Moxon, D., Bacalso, C, и Șerban, A. M., Beyond the pandemic: The impact of COVID-19 on young people in Europe (Отвъд пандемията: Въздействието на COVID-19 върху младите хора в Европа), Европейски младежки форум, Брюксел, 2021 г.

(12) ОВ C 456, 18.12.2018 г., стр. 1.

(13) ОВ C 372, 4.11.2020 г., стр. 1.

(14) Приети текстове, P9_TA(2021)0430.

(15) ОВ C 465, 17.11.2021 г., стр. 110.

(16) Приети текстове, P9_TA(2021)0385.

(17) Генерална дирекция „Икономически и финансови въпроси“, Европейска икономическа прогноза — есен 2021 г., Европейска комисия, 2021 г.

(18) Eichhorst, W., Hinte H. и Rinne, U., Документ за политиката № 65 на Института за изследване на бъдещето на труда (IZA): Youth Unemployment in Europe: What to Do about It? (Младежка безработица в Европа: какво да се направи по въпроса?), Intereconomics, 2013, 48 (4), стр. 230 — 235.

(19) Baptista, I., Marlier, E. и др., Social protection and inclusion policy responses to the COVID-19 crisis — An analysis of policies in 35 countries (Отговори в областта на социалната закрила и политиката на приобщаване по отношение на породената от COVID-19 криза — Анализ на политиките в 35 държави), Европейска мрежа за социална политика, Брюксел 2021 г.